**Notat om klageprocedure i 9.-10. klasse + ang. hf-elever under 18 år**

Egentlige trivselsproblemer hos elever og samarbejdsproblemer omkring elever i 9.-10. klasse og elever i hf-klasserne, som endnu ikke er myndige, skal som udgangspunkt forsøges løst mellem elever, forældre og klasseleder, idet eleverne kan blive udelukket fra dele af beslutningsgangen, hvis det skønnes fornuftigt af klasseleder og forældre (det kunne være i sager om spiseforstyrrelse, hashmisbrug, mv.) Hvis samarbejdet om løsningen af trivselsproblemer ikke kan forløses mellem elev, forældre og klasseleder, skal klasseleder og/eller forældre kontakte rektor, som enten selv indkalder til et andet møde eller aktiverer en studievejleder. Dette er også indeholdt i skolens officielle [klageprocedure](http://michaelskolen.dk/information/transport/).

Generelt skal møder, som omhandler egentlige trivsels- og læringsproblemer berammes på forhånd. Hvis der er tale om en almindelige skole-hjemsamtale i 9.-10. klasse, hvor klasseleder på forhånd ved, at der skal problematiske forhold på dagsordenen, skal disse varsles i mødeindkaldelsen til hjemmet, men almindeligvis skal møder om kritiske forhold planlægges og varsles som selvstændige møder udenfor den årlige skole-hjemsamtale.

Møder om kritiske forhold skal have deltagelse af to lærere (i første omgang: klasseleder + en anden), således, at den anden lærer kan fungere som referent. Referatet skal læses op/forhandles og godkendes ved mødets afslutning og skal derpå indeholde en tekstpassage om den fælles godkendelse, som også læses op inden mødets afslutning.

Forældre har også mulighed for at indkalde til et problemmøde om eget barn, hvorefter klasseleder skal sørge for at medbringe en anden lærer/referent til mødet.

Hvis der under en almindelig, uformel samtale om trivsel opstår fælles bevidsthed om en egentlig og kritisk problematik eller uenighed, skal man så vidt muligt afbryde samtalens forløb og aftale et møde med referent.

Hvis der er uenighed eller interessekonflikter mellem et givent ”problemmødes” voksne deltagere, som ikke kan afklares inden for rammerne af mødet (typisk tidsrammen), skal uenigheden/konflikten så vidt muligt spidsformuleres, så der er klarhed over uenighedens karakter og omfang.

Derpå skal der planlægges et opsamlende møde, som har uenigheden på dagsordenen. Det nye og altså 2. møde bør omfatte deltagelse af en studievejleder eller rektor (afhængigt af uenighedens/konfliktens karakter), idet man først kontakter og rektor, som derpå skal tilse, at dette møde bliver aftalt og datosat. Datoen påføres referatet fra det første møde, som derefter rundsendes mellem de involverede parter, så alle er forberedte på mødets rammer, dagsorden og karakter.

Klager over indhold/eksekvering af dette møde (2. møde) skal enten rettes til rektor, hvis denne ikke har været til stede, eller til skolens bestyrelse, hvis rektor har været til stede.

Rektor/bestyrelse kan herefter indkalde til et 3. møde.

Alle møder skal tilføjes referat efter den her beskrevne procedure, så det er klart, hvilke løsningsforslag, man enten vil forsøge eller har forsøgt sig med, og så det er tilsvarende klart, hvor man er enige og uenige, således, at der også er klarhed over problemets karakter, hvis problemet/konflikten evt. munder ud i en afbrydelse af samarbejdet.

/jkn.